钦定古今图书集成/明伦汇编/氏族典/第293卷 > 《廖用贤尚友录》 > 方岳
## 钦定古今图书集成/明伦汇编/氏族典/第293卷 > 《廖用贤尚友录》 > 方岳

按《祁门县志》：“岳，字巨山，七岁能赋诗。廷试甲科，调南
康军教授，除淮东安抚司干官。秩满，进礼兵部驾阁。”
先是史嵩之主和议，岳尝代赵葵书槁语侵嵩之，嵩
之怒嗾言者论岳闲居四年。及范锺为左丞相，召岳，
寻除太学正，兼景献府教授。轮对，首言：“化瑟虽更，圣
心未一。殚土木以彰宠赂，何以训吏廉；任环列以示
昵私，何以杜憸？”谒奏毕，言东西阃和战之议及代书
掇怒之由，上再三嘉叹。淳祐六年，迁宗学博士。七年，
除秘书郎。适赵葵以元枢出督，辟充行府参议官。与
同僚辨论不合，丐祠，差南康军。湖广总领所。纲梢据
闸口邀民钱，民船有覆溺者，岳取纲梢榜之，贾似道
谓无体统，移文令岳具析。岳怒，大书判数百语，有曰：
“岂不知天地间有一方？”岳还其文，似道益不堪，遂劾
诸朝。朝不直似道，因易岳知邵武军。改知饶州，未上，
罢。越七载，起知袁州，寻除吏部尚左郎官。丁大全当
国，属沿江副阃袁玠劾岳，卒自号秋崖。